[pic] | KOMISIJA EVROPSKIH SKUPNOSTI |

Bruselj, 13.1.2009

COM(2008) 898 konč.

MNENJE KOMISIJE

o priporočilu Evropske centralne banke za Uredbo Sveta o spremembi Uredbe (ES) št. 2533/98 o zbiranju statističnih informacij s strani Evropske centralne banke

MNENJE KOMISIJE

o priporočilu Evropske centralne banke za Uredbo Sveta o spremembi Uredbe (ES) št. 2533/98 o zbiranju statističnih informacij s strani Evropske centralne banke

1. UVOD

1.1. Evropska centralna banka (ECB) je 15. septembra 2008 sprejela Priporočilo[1] (v nadaljnjem besedilu: Priporočilo) za Uredbo Sveta o spremembi Uredbe (ES) št. 2533/98 o zbiranju statističnih informacij s strani Evropske centralne banke (v nadaljnjem besedilu: Uredba).

1.2. Svet je 13. oktobra 2008 odločil, da se bo posvetoval s Komisijo, in je Komisijo pozval, da čim prej izda mnenje o Priporočilu.

2. SPLOšNO SKLICEVANJE NA NALOGE ESCB

2.1. Komisija pozdravlja cilj Priporočila o zmanjšanju celotnega bremena poročanja ter zlasti bremena za referenčno poročevalsko populacijo, sedanjo in prihodnjo. V zvezi s tem je naloga ECB, da uvede zahteve za statistično poročanje za referenčno poročevalsko populacijo, na splošno omejena, med drugim s Pogodbo ES in členom 5 Protokola (št. 18) o Statutu Evropskega sistema centralnih bank (ESCB) in ECB.

2.2. Glede na to, da Priporočilo ne določa, katere vrste „informacij“, kakor je opredeljeno v členu 2(1) Uredbe, lahko ECB zbere od referenčne poročevalske populacije, pa je treba opozoriti, da lahko ECB takšne „informacije“ zbere v okviru svojih pristojnosti, kakor so določene v Pogodbi ES, kolikor je to nujno potrebno za izvajanje nalog ESBC.

2.3. Pojem „evropska statistika“, kakor se uporablja v priporočeni uredbi, ni opredeljen. Poleg tega bi se lahko priporočena uredba sklicevala tudi na „statistiko euro območja“, ne da bi vplivala na področja delovanja statističnih sistemov. V zvezi s tem se lahko opredelitev „evropske statistike“ in „statistike euro območja“ vključi v besedilo priporočene uredbe, ki, ob upoštevanju zadevnih področij pristojnosti, odraža tisto, kar je vsebovano v prihodnji uredbi o evropski statistiki, zlasti v uporabi statističnih programov dela ESCB za določitev vsebine evropske statistike.

2.4. Učinkovito sodelovanje med evropskim statističnim sistemom (ESS) in ESCB je nujno za zagotovitev usklajenega pristopa po področjih evropske statistike, med drugim v okviru evropskega sistema računov, in za preprečitev možnih prekrivanj statističnega dela na evropski ravni, zlasti na področjih plačilno bilančne statistike, finančnih poročil in statističnih podatkov o poslovanju. Zato je pomembno, da je novo ustanovljeni odbor ESS ustrezno vključen v proces priprave statističnih programov dela ESCB. Usklajeni pristop bi bil enako koristen z vidika minimiziranja celotnega bremena poročanja za enote poročanja. Poleg tega je treba na operativni ravni prek delovnih dogovorov obravnavati sodelovanje med ESS in ESCB.

2.5. Glede na pomen usklajenega pristopa po področjih evropske statistike in potrebe po zmanjšanju bremena poročanja za referenčno poročevalsko populacijo je morda v priporočeni uredbi potrebno dodatno pojasnilo v zvezi s podatki, ki jih je treba zbrati in pripraviti, med drugim na področju statističnih podatkov o finančni stabilnosti in makro-bonitetnih kazalcev, da se omogoči pravočasna identifikacija možnih tveganj preko meja in med sektorji. V ta namen in za zagotavljanje učinkovitosti pri uporabi podatkov, zbranih od referenčne poročevalske populacije na podlagi priporočene uredbe, je potrebna usklajena izmenjava informacij med ESS in ESCB, da se Komisiji redno predložijo statistični podatki, vključno podatki po državah, potrebni za učinkovito izvajanje dejavnosti Skupnosti, kakor je določeno v členu 285(1) Pogodbe ES, in za izpolnitev drugih nalog, povezanih z oblikovanjem politik. Zato bi lahko priporočena uredba lahko vsebovala posebne določbe, ki bi zagotovile prenos zadevnih podatkov od ESCB k ESS.

3. PRILAGODITEV REFERENčNE POROčEVALSKE POPULACIJE

3.1. Komisija priznava potrebo, izraženo v Priporočilu, da se prilagodi obseg referenčne poročevalske populacije, in zlasti potrebo ECB, da bo sposobna zbrati potrebne statistične podatke od različnih vrst finančnih družb, vključno z zavarovalnimi družbami in pokojninskimi skladi, brez prekomerne razširitve obsega referenčne poročevalske populacije. Pri zbiranju statističnih informacij v okviru ESCB se bo na splošno zahtevalo, da teh informacij ne zbirajo drugi organi, vključno z institucijami ESS, in da so pri tem koristi večje od stroškov.

3.2. Treba je opozoriti, da „poštne žiro institucije“ iz člena 2(2)(b) priporočene uredbe spadajo v kategorijo „drugih monetarnih finančnih institucij“ in jih zajema sektor „finančnih družb“ iz člena 2(2)(a) priporočene uredbe.

3.3. Poleg tega bi lahko bil člen 2(2)(d) priporočene uredbe bolj natančen pri sklicevanju na „institucije za izdajo elektronskega denarja“, kakor so opredeljene v členu 1(3)(a) Direktive 2000/46/ES Evropskega parlamenta in Sveta z dne 18. septembra 2000 o začetku opravljanja in opravljanju dejavnosti ter nadzoru skrbnega in varnega poslovanja institucij za izdajo elektronskega denarja (v nadaljnjem besedilu: Direktiva o e-denarju).

3.4. Ker pojmi „čezmejno stanje“, „čezmejne transakcije“, „finančno stanje“ in „finančne transakcije“ iz člena 2(2)(c), (d) in (e) priporočene uredbe niso izrecno opredeljeni niti dovolj natančni za omejitev referenčne poročevalske populacije, bi se lahko uvedlo dodatno pojasnilo z določitvijo poročevalskih enot, ki zajemajo referenčno poročevalsko populacijo iz člena 2(2)(c), (d) in (e) priporočene uredbe.

3.5. Če bo prilagoditev referenčne poročevalske populacije v Priporočilu privedla do znatnega povečanja bremena za statistične enote poročanja, je treba zagotoviti dodatno utemeljitev, saj lahko takšna prilagoditev vpliva tudi na zbiranje statističnih podatkov v okviru ESS. Priporočena uredba mora zato zagotoviti jamstvo, da se bo na primer preprečilo podvajanje zbiranja podatkov v okviru ESS in ESCB.

3.6. Uredba (ES) št. 177/2008 Evropskega parlamenta in Sveta o vzpostavitvi skupnega okvira za poslovne registre v statistične namene od nacionalnih organov zahteva, da o večnacionalnih skupinah podjetij in njihovih sestavnih enotah poročajo Komisiji (Eurostatu), ki bo vzpostavila mrežo registrov o večnacionalnih skupinah podjetij. Ker lahko nacionalne centralne banke in ECB sodelujejo v tej mreži, bi se lahko ESCB povabilo k največji možni uporabi te mreže.

4. STATISTIčNA NAčELA

4.1. Komisija pozdravlja predlog ECB za vključitev sklicevanja iz Uredbe v statistična načela, ki urejajo razvoj, pripravo in širjenje statističnih podatkov v okviru ESCB.

4.2. Ker sta ESS in ESCB organizirana na podlagi dveh vzporednih sistemov in struktur upravljanja in ker statistična načela, ki urejajo ESS, morda niso popolnoma v skladu s tistimi, ki urejajo ESCB, je morda smiselno, da se opredelijo statistična načela, ki urejajo razvoj, pripravo in širjenje statističnih podatkov v okviru ESCB.

4.3. Komisija zlasti pozdravlja sklicevanje iz Priporočila na statistična načela, ki bi povečala preglednost podatkov tako, da se omogoči dostop javnosti do informacij o metodah in postopkih, ki jih uporablja ESCB.

5. REžIM ZAUPNOSTI

5.1. Komisija na splošno pozdravlja vključitev določb o zaupnosti v priporočeno uredbo, ki urejajo izmenjavo zaupnih informacij v ESCB ter med institucijo ESCB in institucijo ESS, skupaj z določbami, ki odražajo prihodnjo uredbo o evropski statistiki za urejanje prenosa zaupnih informacij od institucije ESS k instituciji ESCB. Vendar bi lahko priporočena uredba jasneje razlikovala med tema dvema režimoma, da se preprečijo morebitne napačne razlage.

5.2. Vzporedni obstoj dveh režimov zaupnosti, režima ESS in ESCB, lahko povzroči težave pri operativnem upravljanju pa tudi možne nesporazume med enotami poročanja.

5.3. Za zagotavljanje, med drugim, zaupanja v varstvo zaupnih podatkov med referenčno poročevalsko populacijo, mora režim zaupnosti ESCB čim bolje odražati režim zaupnosti ESS, zlasti kadar podatki niso bili zbrani na področju nadzora skrbnega in varnega poslovanja, ampak za namene statistične poročanja, saj v navedenem primeru nacionalne centralne banke delujejo kot statistične organizacije, enote poročanja pa jih kot take tudi zaznavajo.

5.4. Dodatna jasnost režima zaupnosti v priporočeni uredbi bi prav tako lahko pomagala zagotoviti, da se informacije, prenesene od institucije ESS k instituciji ESCB, uporabijo samo v statistične namene.

6. RAZNO

6.1. V zvezi s členom 1(4) priporočene uredbe je Uredba Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti, opredeljena kot „ESA 95“ (v uvodni izjavi (7) Uredbe). Za zagotavljanje enotnosti terminologije, uporabljene v Uredbi, bi se lahko besede „v Prilogi A“ iz člena 1(4) priporočene uredbe nadomestile z besedami „v ESA 95“.

6.2. Smiselno bi bilo tudi posodobiti opredelitev „plačilnih kartic“ iz člena 1(6) Uredbe s sklicevanjem na opredelitev „elektronskega denarja“ iz člena 1(3)(b) Direktive o e-denarju.

7. SKLEP

7.1. Priporočena uredba se lahko na splošno pozdravi, v kolikor prispeva k učinkovitemu sodelovanju med ESS in ESCB pri zbiranju in izmenjavi statističnih podatkov ter spodbujanju kakovostne in skladne statistike na evropski ravni. Vseeno pa je treba poudariti, da bi lahko bila priporočena uredba natančnejša glede vprašanj v zvezi z referenčno poročevalsko populacijo v skladu z nalogami ESCB in glede režima zaupnosti.

7.2. Zagotoviti je treba čim večjo preglednost podatkov, ki jih ESCB pridobi od sektorja finančnih družb. Za večjo preglednost je treba zagotoviti javni dostop do zbranih podatkov, vključno z izpeljanimi zbranimi statističnimi podatki. Pri uvedbi dodatne preglednosti v Uredbi je treba upoštevati potrebo po ohranitvi visoke ravni varstva in zaupnosti podatkov, ki ne bo omogočila identifikacije gospodarskih subjektov ali vplivala na stabilnost sektorja. Na podlagi tega se lahko predlaga uvedba določb v Uredbi, ki zagotavljajo preglednost in javno dostopnost podatkov, ki jih ESCB pridobi od finančnih družb, ob hkratnem ohranjanju visoke ravni varstva podatkov.

7.3. Nazadnje bi lahko prihodnja uredba Evropskega parlamenta in Sveta o evropski statistiki in načrtovana revizija Uredbe Sveta (ES) št. 2533/98 pomenili novo spodbudo za odnose med ESCB in ESS, na primer prek novih prizadevanj k skupnemu načrtovanju programov in strateškim ciljem za pripravo, razvoj in širjenje evropske statistike.

[1] UL C 251, 3.10.2008, str. 1.